**Punkter til Gaza-appell på 1. mai**

**Hvorfor aksjonerer vi for palestinere på 1. mai?**

Retten til arbeid er en menneskerett. Det betyr at alle har rett til å kunne forsørge seg selv og familien sin og sikre seg et verdig liv.

På Arbeidernes dag markerer vi denne rettigheten. Og vi understreker at denne rettigheten må forsvares gjennom internasjonal solidaritet. Hvis noen er berøvet muligheten til å ta vare på seg selv og sine kjære, og muligheten til et verdig liv, er det vår plikt å stå opp for dem.

For 2,3 millioner mennesker i Gaza er muligheten til et verdig liv lagt i grus av israelske bomber og kvelt i hjel av Israels blokade. Dette kan vi ikke finne oss i. Derfor er vi her, i dag.

**Hva skjer i Gaza?**

Internasjonal solidaritet er det eneste håpet menneskene i Gaza har i dag. Håpet at verdenssamfunnet, og ikke minst den vestlige verden og fremfor alle USA, setter ned foten overfor israelske myndigheter og krever at de stopper massakrene. Per i dag er over 35000 [merknad: sjekk tallet før appellen holdes] drept i Gaza, over 40% av dem barn. 1,7 millioner har mistet hjemmene sine. Halvparten av befolkningen trues av akutt sult.

I tillegg avskjærer Israels blokade av Gaza hele befolkningen fra livsnødvendige forsyninger. Den type kollektiv avstraffelse av en hel befolkning gjennom systematisk utsulting og beleiring, er i seg selv en krigsforbrytelse. Israel har stort sett holdt Gazas grenser blokkert i 17 år, noe som har gjort Gaza til det som mange omtaler som verdens største slum. Siden oktober i fjor er Gaza nå fullstendig avskåret, Israels ledere har gjort tydelig at ikke en gang vann, mat, medisiner og brensel skal slippe inn.

Den Internasjonale domstol har fastslått at det er reell fare for folkemord i Gaza og krevd at Israel endrer sin krigføring for å stoppe det. Israels svar så lenge har vært at de har trappet opp angrepene, inkludert angrep mot sykehus og helsearbeidere. Domstolen har også krevd at befolkningen i Gaza må umiddelbart få tilgang til nødvendige forsyninger, og at medlemmer i den israelske regjeringen må slutte med å spre hat og rasisme mot palestinerne. Israel ignorerer det, både blokaden og hatpropagandaen mot palestinere fortsetter.

Det er imidlertid ikke bare Israel selv som har ansvar for å ta grep mot folkemord. Den internasjonale domstol har gjort det tydelig at også alle andre land har et ansvar for å gjøre alt de kan for å forhindre folkemord i Gaza. Det har ikke hindret land som USA eller Tyskland i å fortsette med å forsyne Israel med våpen. Det har heller ikke stoppet norske selskapers levering av komponenter til kampfly som kan ende opp med å bombe Gaza, eller fått det norske Oljefondet til å slutte med å finansiere våpenselskaper som holder Israels krigføring gående.

**Vestbredden**

Når alle øyne er på Gaza, må vi ikke glemme at retten til å bygge seg et verdig liv er også bare en illusjon for de fleste palestinerne på Vestbredden. Deres liv er preget av vilkårlig vold og forfølgelse, og en politikk som frarøver dem land og ressurser til fordel for illegale israelske bosettinger. I skyggen av Gaza-krigen har også volden mot palestinerne på Vestbredden eskalert. Rundt 500 er drept, minst 7000 vilkårlig fengslet. Israelske bosettere overfaller palestinske landsbyer, brenner ned hus og dreper folk, mens okkupasjonssoldatene står ved siden og lar det skje eller deltar i volden.

**Apartheid og våre krav**

Media snakker om krigen mot Gaza som noe som begynte med det forferdelige angrepet av væpnete palestinske grupper i Israel 7. oktober. Amnesty fordømmer dette angrepet, drapet på over 1100 mennesker i Israel og bortføring av over 200 som gisler, som utgjør krigsforbrytelser.

Men vold og frykt i regionen startet ikke 7. oktober. Menneskene i det sørlige Israel har i lang tid levd i daglig frykt for rakettangrep fra væpnete grupper på Gaza. Palestinerne i Gaza og på Vestbredden har i flere tiår levd i et apartheidsystem, der hverdagen deres er preget av rasistisk diskriminering, forfølgelse, vold og rettsløshet. Dette må ta slutt. Vi må kreve at alle i regionen må kunne leve et liv i verdighet. Vi må kreve slutt på apartheid mot palestinerne og slutt på okkupasjonen. Vi må kreve at norske penger ikke lenger skal bidra til illegale bosettinger.

Våre mest presserende krav dreier seg allikevel om Gaza. Det må bli våpenhvile nå, for å få slutt på massedrapet på sivile. Det må bli slutt på blokaden, og humanitær hjelp må slippes inn, slik at menneskene i Gaza har en sjanse til å overleve. Våpenleveringer til Israel må stoppes. Hver dag krigen og blokaden vedvarer, koster uskyldige liv og skaper mer nød og mer hat. Dette må ta slutt nå.